**ԱՃԹՆ հայաստանյան բազմաշահառու խմբի (ԲՇԽ) արձագանքը՝ Վավերացման զեկույցի և Նախնական գնահատականի վերաբերյալ**

Հաստատված է ԲՇԽ-ի կողմից՝

12 փետրվարի, 2024թ,Երևան

Սույն փաստաթուղթը ներկայացնում է Հայաստանի ԱՃԹՆ-ի բազմաշահառու խմբի (ԲՇԽ) արձագանքը Հայաստանի՝ ԱՃԹՆ Ստանդարտի ներդրման առաջընթացի վերաբերյալ իրականացված Նախնական գնահատականի և Վավերացման Զեկույցի նախագծի:

Վավերացման Զեկույցի նախագիծը և Նախնական գնահատականը ուսումնասիրվել են ԲՇԽ-ի բոլոր անդամների կողմից և հարկ ենք համարում նշել, որ ԱՃԹՆ-ի միջազգային քարտուղարության՝ հավաքագրված տվյալների և ստացված խորհրդատվության վերաբերյալ գնահատականը կատարված է պատշաճ որակով և մանրամասներով:

ԲՇԽ-ի ուսումնասիրության արդյունքները և կատարված մեկնաբանությունները ներկայացվում են ստորև:

Մեր մեկնաբանությունները ներկայացված են՝ նշելով գնահատման բաղադրիչը, բաժինը, պահանջը, վերնագիր, էջը:

# Բաղադրիչը. Թափանցիկություն

## Բաժինը՝ Եկամուտների հավաքագրում

Պահանջը՝ Տվյալների որակը (#4.9), Էջ՝ 72-74

**ԲՇԽ-ի մեկնաբանությունը**

*Նախնական գնահատման մեջ նշված է՝ «Համաձայն 4.9 Պահանջի, Հայաստանից պահանջվում է տրամադրել հաշվետվություն, որը կհաստատի այն փաստը, որ տվյալների հավաքագրման և համադրման գործընթացում չեն հայտնաբերվել այնպիսի տարրեր, որոնք կվիճարկեն համադրված ֆինանսական տվյալների համապարփակությունն ու հավաստիությունը: 4.9 Պահանջի կատարումն արմապնդելու համար խրախուսվում է, որ Հայաստանը ստեղծի պետական աուդիտների տվյալների բազա և ապահովի, որ բոլոր էական ընկերությունները ներկայացնեն աուդիտի ենթարկված ֆինանսական հաշվետվություններ։»*

Տեղեկացնում ենք, որ «Հաշվապահական հաշվառման մասին» ՀՀ օրենքի / այսուհետ Օրենքի/՝

- 26-րդ հոդվածի համաձայն՝ Պարտադիր աուդիտի ենթակա են հետևյալ կազմակերպությունների և խմբերի ֆինանսական հաշվետվությունները՝ hանրային հետաքրքրություն ներկայացնող կազմակերպությունները և խոշոր կազմակերպությունները, միջին կազմակերպությունները, խումբը, որի մայր կազմակերպությունը հանրային հետաքրքրություն ներկայացնող կազմակերպություն է, և խոշոր խմբերը, միջին խմբերը:

- 27-րդ հոդվածի համաձայն՝ բոլոր կազմակերպությունները և խմբերը, բացի փոքր կազմակերպություններից և խմբերից ու միկրոկազմակերպություններից, պարտավոր են տարեկան ֆինանսական հաշվետվությունները հրապարակել: Նույն օրենքով և այլ օրենքներով աուդիտի ենթակա կազմակերպությունները և խմբերը (խմբի մայր կազմակերպությունը) պարտավոր են տարեկան ֆինանսական հաշվետվությունները հրապարակել միայն աուդիտի ենթարկվելուց հետո: Նշված կազմակերպությունների և խմբերի ֆինանuական հաշվետվությունները ենթակա են հրապարակման աուդիտորական եզրակացության հետ: Առանց աուդիտորական եզրակացության, ինչպես նաև ոչ ամբողջական կազմով հրապարակված ֆինանսական հաշվետվությունները համարվում են չհրապարակված: Կազմակերպությունը, որի ֆինանսական հաշվետվությունները օրենքին համապատասխան ենթակա են հրապարակման, կարող է դա անել՝

Իր ինտերնետային կայքում կամ <http://www.azdarar.am> կայքում կամ ՀՀ-ում գրանցված զանգվածային լրատվության միջոցի պաշտոնական ինտերնետային կայքում: Ընդ որում, եթե կազմակերպությունը ֆինանսական հաշվետվությունները հրապարակել է իր ինտերնետային կայքում կամ ՀՀ-ում գրանցված ԶԼՄ-ի պաշտոնական ինտերնետային կայքում, ապա ֆինանսական հաշվետվության հրապարակման ինտերնետային կայքի հղումը/հասցեն/ պարտավոր է հրապարակել նաև <http://www.azdarar.am> կայքում

 Վարչական իրավախախտումների վերաբերյալ օրենսգրքի 169․2-րդ հոդվածով օրենքով սահմանված դեպքերում և ժամկետներում ֆինանսական հաշվետվությունները պետական մարմիններ չներկայացնելը կամ դրանք օրենքով սահմանված կարգով և ժամկետներում չհրապարակելը առաջացնում է տուգանքի նշանակում` սահմանված նվազագույն աշխատավարձի հիսնապատիկի չափով: Տուգանքի նշանակման օրվանից հետո` երեսուն օրվա ընթացքում, ֆինանսական հաշվետվությունները պետական մարմիններ չներկայացնելը կամ դրանք օրենքով սահմանված կարգով չհրապարակելը` առաջացնում է տուգանքի նշանակում` սահմանված նվազագույն աշխատավարձի հինգհարյուրապատիկի չափով:

Բացի վերը շարադրվածից, Օրենքի 23-րդ հոդվածի 2-րդ մասի համաձայն՝ ֆինանuական հաշվետվությունները uտորագրում են կազմակերպության ղեկավարը և գլխավոր հաշվապահը: Ընդ որում, Օրենքի 10-րդ հոդվածի 1-ին մասի համաձայն հանրային հետաքրքրություն ներկայացնող կազմակերպությունում, խոշոր կազմակերպությունում և միջին կազմակերպությունում գլխավոր հաշվապահ կարող են աշխատել միայն փորձագետ հաշվապահները և աուդիտորները:

# Բաղադրիչը. Թափանցիկություն

## Բաժինը՝ Տեղական ինքնակառավարման մարմիններին կատարվող վճարումները

## Պահանջը՝ Սոցիալական և բնապահպանական ծախսերը (#6.1), Էջ՝ 81-83

# *Նախնական գնահատման մեջ նշված է՝ «6.1 Պահանջի համաձայն՝ Հայաստանից պահանջվում է մատնանշել պարտադիր սոցիալական ծախսերի՝ կառավարման օղակ չհանդիսացող բոլոր շահառուներին: Պահանջի կատարումը խթանելու նպատակով խրախուսվում է, որ Հայաստանն աշխատի համապատասխան պետական մարմինների և արդյունահանող ընկերությունների հետ՝ ամրապնդելու կառավարությանն արված սոցիալական ծախսերի և բնապահպանական վճարների, ինչպես նաև երրորդ կողմերի օգտին կատարված ծախսերի համակարգված բացահայտումները։»*

Տեղեկացնում ենք, որ ՀՀ  ՏԿԵ նախարարության կողմից մշակվել և օրենսդրությամբ սահմանված կարգով շրջանառվում է «Հայաստանի Հանրապետության ընդերքի մասին օրենսգրքում լրացում կատարելու մասին» (այսուհետ՝ Օրենք), «Երևան քաղաքում տեղական ինքնակառավարման մասին» Հայաստանի Հանրապետության օրենքում լրացում և փոփոխություն կատարելու մասին», «Տեղական ինքնակառավարման մասին» օրենքում լրացումներ կատարելու մասին» օրենքների նախագծերի փաթեթը: Այդ օրենսդրական փոփոխություններով նախատեսված է ընդերքօգտագործողների կողմից սոցիալական մեղմացման նպատակով համայնքներին կատարվող հատկացումների միանման և արդարացի բաշխման մեխանիզմի սահմանում: Նախատեսվող փոփոխությունների արդյունքում օգտակար հանածոյի արդյունահանման իրավունք ստացած անձը պարտավորվում է ՀՀ ընդերքի մասին օրենսգրքով սահմանված կարգով  սոցիալ-տնտեսական զարգացման նպատակով իրականացվող վճարումները կատարել **համայնքի բյուջե (ֆոնդային մաս)։** Նախատեսված հատկացումները կարող են օգտագործվել բացառապես համայնքի սոցիալ-տնտեսական զարգացման ծրագրերի իրականացման նպատակով:Միաժամանակ նախատեսվում է նաևհամայնքի ղեկավարի կողմից սոցիալ-տնտեսական զարգացման նպատակով իրականացվող ծրագրերի կատարման վերաբերյալ հաշվետվությունների հրապարակում։

Նախագծով նախատեսված է նաև, որ նշյալ օրենքի ուժի մեջ մտնելուց հետո՝ 24 ամսվա ընթացքում, օրենքի ուժի մեջ մտնելու պահին օգտակար հանածոյի արդյունահանման իրավունք ունեցող անձիք պարտավոր են դիմել լիազոր մարմին` իրենց ընդերքօգտագործման իրավունքը հավաստող փաստաթղթերում համայնքների սոցիալ-տնտեսական աջակցության ոլորտում ունեցած պարտականությունների վերաբերյալ դրույթները օրենքին համապատասխան վերաձևակերպելու համար։

Նախագծերի ընդունման դեպքում կբացառվեն ընդերքօգտագործող կազմակերպությունների կողմից կատարվող պարտադիր սոցիալական վճարումներից  երրորդ կողմերի օգտին կատարվող ծախսերը, ինչպես նաև համայնքի սոցիալ-տնտեսական զարգացման նպատակով իրականացվող վճարումները պարտադիր կլինեն օգտակար հանածոյի արդյունահանման իրավունք ունեցող յուրաքանչյուր ընդերքօգտագործողի համար։